Siden den 1. januar 2001 har udlejere, der ønsker at udleje et gennemgribende renoveret lejemål til det lejedes værdi efter reglerne i boligreguleringslovens §5, stk. 2, skullet orientere lejerne eller beboerrepræsentationen om deres rettigheder i henhold til bestemmelsen. Det følger af lovens §5, stk. 4, der indtil den 1. juli 2015 var stk. 3.   I praksis betyder det, at når et lejemål, hvor lejen tidligere blev fastsat efter reglerne om omkostningsbestemt leje, skal genudlejes, skal lejerne eller beboerrepræsentationen orienteres. Der stilles ikke særlige krav til hvordan, orienteringen skal ske. De fleste udlejere sender et brev eller en e-mail til beboerrepræsentationen eller samtlige lejere. Nogle få laver opslag i opgangen.   Indbringer lejerne eller beboerrepræsentationen en sag om vedligeholdelsesmangler, er det senere muligt at fremlægge dokumentation for, at der er sket orientering efter §5, stk. 4. Fremkommer der ingen indbringelse om manglende vedligeholdelse, er det straks anderledes svært som udlejer at dokumentere, at orienteringspligten er iagttaget.   Kopi af brevet til eller mailkorrespondancen med lejerne/beboerrepræsentation sammen med en eventuel postkvittering eller kvittering for modtagelse, bør derfor gemmes ”på lejemål” og aldrig bortskaffes. Med fordel kan også byggebudgettet med bilag gemmes samme sted, uanset at nævnet kan skønne over omfanget og forbedringsværdien af arbejdet på et senere tidspunkt.   Orienteringspligt ved gennemgribende modernisering i udlejningsejendomme Højesteret har den 21. september 2016 afsagt to domme om manglende orientering af lejerne efter boligreguleringslovens §5, stk. 4 forud for den første udlejning af gennemgribende renoverede lejemål efter §5, stk. 2. Tre ud af fem Højesterets dommere udtalte, at det kun er den første udlejning efter den gennemgribende renovering, der bliver ugyldig ved manglende orientering til lejerne, men ikke efterfølgende udlejninger. Bliver den første lejer imidlertid boende, er det nødvendigt at dokumentere, at der sket en orientering.